**Virksomhedsobligationer**

**- handlet på ikke-regulerede markeder**

Virksomhedsobligationer udstedes typisk af større selskaber, som har behov for at låne kapital. Virksomhedsobligationer er forbundet med højere risiko end statsobligationer, men har typisk en højere effektiv rente.

# Hvad er en virksomhedsobligation?

Virksomhedsobligationer er obligationer, der typisk udstedes af større selskaber, som har behov for at låne kapital. Virksomhedsobligationer adskiller sig fra statsobligationer ved, at de typisk har en højere effektiv rente på grund af højere risiko.

 Ligesom ved aktier har den økono-miske udvikling i det udstedende selskab indflydelse på afkastet, men virksomhedsobligationer adskiller sig også fra aktier. Ved investering i aktier er risikoen bl.a., at virksom-heden går konkurs og alle pengene dermed er tabt, samt at du ikke ved, hvad det løbende afkast vil være. Til gengæld er der ingen øvre grænse for kursudviklingen. Med virksom-hedsobligationer er du som investor lidt bedre stillet i kreditorrække-følgen ved en konkurs – uden dog at være garanteret at få sine penge igen.

# Afkast

Som udgangspunkt gælder de samme forhold for virksomheds-obligationer som for andre typer obligationer, f.eks. stats- eller realkreditobligationer. Se faktaark om obligationer for yderligere oplysninger om renteindtægter og kursgevinster mv.

Når der investeres i virksomheds-obligationer påtager man sig mere risiko, end ved investering i stats-obligationer, men med mulighed for at opnå en merrente som en slags ”præmie”. Forskellen mellem renten på statsobligationer og renten på virksomhedsobligationer kaldes kreditspænd.

# Kreditvurdering og rating

Kvaliteten af en obligation, det vil sige udsteders evne til at betale lånet tilbage, vurderes blandt andet ved at anvende en karakterskala (rating), der går fra AAA til D, hvor AAA er den højeste rating. Det er typisk statsobligationer udstedt af OECD-lande, der ligger i den øverste kategori (AAA til AA-). Karakteren D gives til virksomheder eller lande, som enten er gået i betalings-standsning eller har misligholdt betalingsforpligtelserne i forhold til obligationen. Der er således meget stor risiko forbundet med at investere i obligationer med denne rating.

Såfremt der er udført en rating kan denne ikke stå alene ved vurderingen af investeringen.

Virksomhedsobligationer med karakteren A til BBB kaldes også for investment gradeobligationer. Investment grade obligationer er kendetegnet ved, at de som udgangspunkt ikke ”svinger fuldstændig i takt” med hverken

obligationer og aktier. Investment grade obligationer placerer sig typisk mellem obligationer og aktier for så vidt angår risiko og afkastmulig-heder.

Obligationer med karakteren BB til C, kaldes også højrenteobligationer (high yield) eller ”speculative grade-obligationer”. De ”ligner” i højere grad aktier for så vidt angår risiko og afkastmuligheder.

Du skal være opmærksom på, at ikke alle obligationer har en rating.

En manglende rating har ikke indflydelse på kvaliteten af obligationen.

Inden du investerer i virksomheds-obligationer, bør du orientere dig om individuelle forhold og betingelser for obligationen, herunder eventuelle klausuler, virksomhedens mulighed for førtidsindfrielse mv. Oplysningerne findes i obligations-prospektet og andet materiale.

# Hvad er risikoen?

Nedenfor ses en liste over nogle af de risikofaktorer, der er forbundet med at investere i virksomheds-obligationer:

Ved køb af virksomhedsobligationer yder du som investor kredit til et selskab, og afkastet afhænger af selskabets vilje og evne til at betale renter og afdrag på gælden.

Investor kan være efterstillet i prioritetsrækken i tilfælde af konkurs, og løber derved større risiko for tab.

Selskabet kan købes af andre, og du risikerer, at køberne ændrer selskabets rating og/eller adfærd med hensyn til at servicere sin gæld. Det kan medføre væsentlige kurstab for dig som investor og eventuelle tab ved konkurs.

En del af virksomhedsobligationerne, specielt i højrentesegmentet, indeholder forskellige indfrielses-betingelser, der kan være til fordel eller ulempe for dig som investor. Du anbefales derfor at sætte sig ind i disse forhold inden køb af obligationen.

Virksomhedsobligationer, der handles på ikke-regulerede markeder har lavere likviditet end f.eks. virksomhedsobligationer, der kan handles på regulerede markeder, hvilket kan føre til begrænset omsættelighed.

Du løber samme rente- og valutarisici som ved andre obligationsinvesteringer.

# Handelsmulighed

Denne type virksomhedsobligationer er ikke noterede på et reguleret marked og handles derfor på et OTC-marked, der er væsentligt mindre gennemsigtigt. OTC betyder ”over the counter”, det vil sige, at der handles direkte med en værdipapirhandler.

# Virksomhedsobligationer og andre typer værdipapirer

Virksomhedsobligationer i investment grade- segmentet – det vil sige med god kreditkvalitet – kan være velegnet til at sprede risikoen i en portefølje af værdipapirer, og er derfor et godt supplement til investering i aktier og stats- og realkreditobligationer.

Investeringsforeningsafdelinger med fokus på virksomhedsobligationer giver mulighed for at sprede risikoen ud på flere virksomhedsobligationer og dermed selskaber.

Med en investeringsforening undgår du desuden at tage hensyn til de begrænsninger for placering i enkelte virksomhedsobligationer, som gælder, hvis der investeres pensionsmidler.

# Pensionsopsparing

# i virksomhedsobligationer

Når du investerer pensionsmidler, skal du være opmærksom på, at der gælder særlige regler for, hvordan opsparingen investeres. Kontakt din rådgiver for yderligere rådgivning om dette.

# Skat

Den skattemæssige behandling af afkast fra investering i virksomhedsobligationer er forskellig, alt efter om du investerer frie midler, pensionsopsparing, virksomheds- eller selskabsmidler.

Den skattemæssige behandling kan variere og ændre sig afhængig af dine skattemæssige forhold, eller som følge af ændrede regler for beskatning.

Fra 1. januar 2020 kan der bl.a. opstå risiko for en asymmetrisk beskatning af afkast på virksomhedsobligationer uden udløbsdato (perpetuals).

Vi anbefaler, at du kontakter din revisor eller anden skatterådgiver om skattemæssige konsekvenser af en investering.

Dette produkt er risikomærket rød. Det betyder efter Bekendtgørelse om risikomærkning af investeringsprodukter, at der er risiko for at tabe mere end det investerede beløb, eller produkttypen er vanskelig at gennemskue.

Du kan få mere at vide om risikomærkningen ved at kontakte os.

**Dette produkt er risikomærket**

**RØD**